Verkeernagmerrie in Pta ná noodlottige ongelukVerkeer wat weens die ongeluk opgehoop het. Foto: @TrafficSA / Twitter ŉ Vroegoggend kettingbotsing op die N1-snelweg in die ooste van Pretoria het die lewe van ŉ man geëis en verkeer in groot dele van die stad swaar ontwrig. Santi Steinmann, woordvoerder van Netcare 911, het gesê die ongeluk het naby die Rigellaan-afrit in ŉ suidelike rigting plaasgevind. “Paramedici van Netcare 911 en ander nooddienste is na die toneel ontbied waar drie voertuie in ŉ kettingbotsing betrokke was,” het Steinmann gesê. ‘n Foto van die wrak. Foto: Netcare 911 Die drie voertuie het mekaar van agter af getref. “Die middelste voertuig is erg beskadig.” Steinmann het gesê twee mense, wat onderskeidelik in die voorste en agterste voertuie gery het, het geringe en matige besering opgedoen. Hulle is op die toneel behandel en na ŉ nabygeleë hospitaal geneem. “Die man wat in die middelste voertuig was, op die toneel dood verklaar. Die brandweer moes sy liggaam uit die wrak sny,” het Steinmann bygevoeg. Die omstandighede wat tot die ongeluk gelei het, is nog nie bekend nie en word ondersoek. Teen omstreeks 07:30 was verkeer in ŉ suidelike rigting tot by Sefako Makgathoweg (Zambeziweg) in die noorde van Pretoria opgehoop met vertragings van langer as ŉ uur wat aangemeld is.